REGOLAMENT TAL-KUMMISSJONI (KE) Nru 1190/2007
tal-11 ta’ Ottubru 2007
li jistabbilixxi, għas-sena tal-kontijiet 2008 tal-FAEG, ir-rati ta' l-imgħax li għandhom jintużaw għall-kalkolu ta' l-ispejjeż għall-iffinanzjar tal-miżuri ta' intervent, li jikkonsistu fix-xiri, il-ħżin u r-rimi tal-ħażniet
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 1883/78 tat-2 ta' Awwissu 1978 li jistabbilixxi r-regoli ġenerali għall-finanzjament ta’ l-interventi mill-Fond Agrikolu Ewropew għall-Gwida u l-Garanzija, it-taqsima “garanzija” (1), u partikolarment l-Artikolu 5 tiegħu,
Billi:
(1)
Skond l-Artikolu 3(1)(b) tar-Regolament tal-Kunsill (KE) Nru 1290/2005 tal-21 ta' Ġunju 2005 dwar l-iffinanzjar tal-politika agrikola komuni (2), l-interventi maħsuba għar-regolament tas-swieq agrikoli huma ffinanzjati mill-Fond Agrikolu Ewropew għall-Garanzija (FAEG).
(2)
L-Artikolu 4(1)(b) tar-Regolament tal-Kummissjoni (KE) Nru 884/2006 tal-21 ta' Ġunju 2006 li jistipula regoli dettaljati għall-applikazzjoni tar-Regolament tal-Kunsill Nru 1290/2005, għall-finanzjament mill-Fond Agrikolu Ewropew għall-Garanzija (FAEG) ta' miżuri ta' intervent fil-forma ta' ħażna pubblika u l-kontabbiltà tat-transazzjonijiet ta' ħażna pubblika mill-entitajiet ta' pagament ta' l-Istati Membri (3), jistipula li l-ispejjeż korrispondenti għall-fondi maħruġin mill-Istati Membri għax-xiri tal-prodotti għandhom jiġu ddeterminati skond il-metodi ta' kalkolu stabbiliti fl-Anness IV ta' dak ir-Regolament, abbażi ta' rata ta' l-imgħax uniformi għall-Komunità kollha.
(3)
Ir-rata ta' l-imgħax uniformi għall-Komunità tikkorrispondi għall-medja tar-rati Euribor fit-tul, fuq tliet xhur u fuq tnax-il xahar, irreġistrati matul is-sitt xhur ta' qabel in-notifika mill-Istati Membri pprovduta fil-punt I.2 ta' l-Anness IV tar-Regolament (KE) Nru 884/2006, b'koeffiċjent ta' terz u żewġ terzi rispettivament. Din ir-rata għandha tkun iffissata fil-bidu ta' kull sena tal-kontijiet tal-Fond Agrikolu Ewropew għall-Garanzija (FAEG).
(4)
Madankollu, jekk ir-rata ta' l-imgħax innotifikata minn Stat Membru tkun inqas mir-rata ta' l-imgħax uniformi ffissata għall-Komunità, għandha tiġi stipulata rata ta' l-imgħax speċifika għal dak l-Istat Membru, skond it-tieni subparagrafu tal-punt I.2 ta' l-Anness IV tar-Regolament (KE) Nru 884/2006. Barra minn hekk, fin-nuqqas ta' notifika, sa l-aħħar tas-sena tal-kontijiet, mingħand Stat Membru tar-rata medja ta' l-ispejjeż ta' l-imgħax tiegħu, il-Kummissjoni għandha tiffissa r-rata ta' l-imgħax għal dak l-Istat Membru fil-livell tar-rata uniformi stabbilita mill-Komunità.
(5)
Fid-dawl tan-notifiki ta' l-Istati Membri lill-Kummissjoni, ir-rati ta' l-imgħax applikabbli għas-sena tal-kontijiet 2008 tal-FAEG għandha tiġi ffissata b'qies għal dawn il-fatturi varji.
(6)
Il-miżuri pprovduti f'dan ir-Regolament huma skond l-opinjoni tal-Kumitat għall-Fondi Agrikoli,
ADOTTAT DAN IR-REGOLAMENT:
Artikolu 1
Għall-infiq marbut ma' l-ispejjeż maħruġin mill-Istati Membri għax-xiri ta' prodotti ta' intervent, li għandhom jitħallsu mis-sena tal-kontijiet 2008 tal-FAEG, ir-rati ta' l-imgħax ipprovduti fl-Anness IV tar-Regolament (KE) Nru 884/2006 skond l-Artikolu 4(1)(a) ta' dak ir-Regolament huma ffissati kif ġej:
(a)
3.0 % għar-rata ta' l-imgħax speċifika applikabbli fir-Repubblika Ċeka;
(b)
3.4 % għar-rata ta' l-imgħax speċifika applikabbli fl-Iżvezja;
(c)
3.7 % għar-rata ta' l-imgħax speċifika applikabbli fil-Greċja;
(d)
3.8 % għar-rata ta' l-imgħax speċifika applikabbli fl-Awstrija;
(e)
3.9 % għar-rata ta' l-imgħax speċifika applikabbli fi Franza, fil-Finlandja u fil-Litwanja;
(f)
4.0 % għar-rata ta' l-imgħax speċifika applikabbli fl-Irlanda;
(g)
4.1 % għar-rata ta' l-imgħax speċifika applikabbli fil-Italja;
(h)
4.3 % għar-rata ta' l-imgħax uniformi għall-Komunità, applikabbli f'dawk l-Istati Membri li għalihom ma ġietx iffissata rata ta' l-imgħax speċifika.
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Japplika mill-1 ta’ Ottubru 2007.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 11 ta’ Ottubru 2007.